በዩኒቨርስቲዎቹ የተከሰተዉ አለመረጋጋት ወደነበረበት ሰላማዊ ድባብ መመለሱ ተገለፀ
በኦሮሚያና ትግራይ ክልሎች በሚገኙ ዩኒቨርስቲዎች ዉስጥ የተከሰተዉ አለመረጋጋት የአስተዳደር አካላት ከህብረተሰቡና ከትምህርት ሚኒስቴር ጋር በመተባበር ባደረጉት ጥረት ወደነበረበት ሰላማዊ ድባብ መመለሱን የየክልሎቹ ኮሚኒኬሽን ቢሮ ኃላፊዎች ገለፁ፡፡በኦሮሚያ ክልል የኦህዴድ ፅህፈት ቤት ሃላፊ አቶ ማቲዎስ ሰቦቃ እንዳሉት በክልሉ ወደስድስት በሚሆኑ ዩኒቨርስቲዎች  አለመረጋጋት ተከስቶ የተወሰኑ ተማሪዎች ላይ ጉዳት የደረሰ ቢሆንም ሁኔታዉን ለማረጋጋት በተደረገ የተቀናጀ ጥረት ዩኒቨርስቲዎቹ ወደነበሩበት ሰላማዊ ድባብ ተመልሰዋል፡፡በወለጋ ዩኒቨርስቲ ሻምቡ ካምፓስ በተከሰተዉ ግጭት 2 ተማሪዎች ህይወት ያለፈ ሲሆን ለሞቱት ተማሪዎች ሃዘናቸዉን የገለፁት አቶ ማቲዎስ በግድያዉ ላይ የተሳተፉት ሰዎች በቁጥጥር ስር መዋላቸዉንም ጠቁመዋል፡፡የጅማና ሃሮማያ ዩኒቨርስቲዎች ተማሪዎች ወደመማር ማስተማር ሂደቱ መመለሳቸዉን የገለፁት ሃላፊዉ በሁሉም ዩኒቨርስቲዎች መረጋጋት ተፈጥሮ የመማር ማስተማር ስራዉ ወደነበረበት እንዲመለስ ጥረት እየተደረገ መሆኑን አመልክተዋል፡፡አቶ ማቲዎስ ተማሪዎች ማንኛዉንም ጥያቄ በሰላማዊ መንገድ ማቅረብ እንደሚችሉ ጠቁመዉ አድማና መሰል ከሆኑ የብጥብጥ አቅጣጫዎች እራሳቸዉን እንዲያቅቡ ጠይቀዋል፡፡በትግራይ ክልል የመንግስትና ህዝብ ግንኙነት ቢሮ ሃላፊ የሆኑት አቶ ገብረሚካኤል መለስ በበኩላቸዉ በአዲግራት ዩኒቨርስት የተከሰተዉ አለመረጋጋት በአሁኑ ሰኣት ወደነበረበት ሰላማዊ ድባብ መመለሱን ጠቁመዋል፡፡በዪኒቨርስቲዉ በሁለት ተማሪዎች መካከል በተፈጠረ አለመግባባት በተከሰተዉ አለመረጋጋት የአንድ ተማሪ ህይወት ማለፉን ያወሱት አቶ ገብረሚካኤል የአካባቢዉ አገር ሽማግሌዎችና የትምህርት ቤቱ ማህበረሰብ ጭምር በጉዳዩ ዙሪያ በመምከራቸዉ ሰላማዊ ድባብ ሊፈጠር መቻሉንም አመልክተዋል፡፡የዩኒቨርስቲዉ ተማሪዎች ጥያቄዎች ካሏቸዉ በሰላማዊ መንገድ ማቅረብ እንደሚችሉ የገለፁት ሃላፊዉ ከዚህ አልፈዉ ወደግርግርና ህይወትን ወደሚያሳጡ ድርጊቶች እንዳይሳተፉ አሳስበዋል፡፡